Imtella' Marzu 26, 2021 Rapport: Glen Falzon 400 persuna, li kienu f'tarf li jagħmlu suwiċidju, ġew salvati bl-intervent f'waqtu tal-Crisis Resolution Malta, li twaqqfet bħala għaqda volontarja għaxar snin ilu. Fil-programm Insights li jixxandar il-lejla fuq Television Malta, il-Psikjatra Mark Xuereb, wera l-fehma li l-pajjiż għandu jkollu strateġija nazzjonali għall-prevenzjoni tas-suwiċidju filwaqt li l-Psikoterapista Romina Baldwin appellat biex in-nies ma jiġġudikawx u saħqet li kelma nieqsa aħjar minn waħda żejda. Is-suwiċidji ma jiġux irrapportati fl-aħbarijiet iżda skont il-Psikjatra Mark Xuereb din il-pjaga soċjali għadha mistura u huma l-irġiel l-iktar li jneħħu ħajjithom. Fil-programm Insights fuq Television Malta, Dr Xuereb qal li l-għaqda Crisis Resolution Malta, qed tagħti l-kontribut tagħha biex dawn iċ-ċifri ma jkomplux jiżdiedu. "Irnexxielna nsalvaw 400 persuna fl-aħħar 10 snin milli jagħmlu suwiċidju. Minn stħarriġ li għamilna kważi 19,000 Malta jkollhom ħsibijiet ta' suwiċidju. Ma jfissirx li se twettaqhom imma bħal Meghan Markle li tkellmet fuqhom u kompliet għall-għajnuna, dik ħaġa sabiħa u tajba." Il-Psikjatra Xuereb, li jmexxi dan il-grupp ta' għajnuna għal persuni li jkunu qed jhewdnu biex jagħmlu suwicidju, ħeġġeġ għal strateġija nazzjonali għal prevenzjoni tas-suwiċidji. Ma' dawk li neħħew ħajjithom jew qed jippruvaw, hemm 6 persuni oħra li huma qraba li għandhom iktar ċans ta' mard mentali, iktar ċans li jneħħu ħajjithom, iktar ċans ta' 80% li joħorġu mill-kampa tax-xogħol u 60% li joħorġu mill-edukazzjoni. Il-Psikoterapista, Romina Baldwin, appellat biex in-nies juru iktar ħniena ma' xulxin għax kelma żejda taf tkun kaġun li persuna tneħħi ħajjitha b'idejha. "Bħala Maltin jiddispjaċini ngħid li għandna dik it-tendenza li niġġudikaw. Ukoll ġejja mill-kultura tagħna li aħna żgħar u kulħadd jaf lil kulħadd, allura iktar kiefa u nippruvaw naħbu." Il-programm jittratta temi oħrajn fosthom is-self-harm u jekk hemmx rabta bejn is-suwiċidju u l-pandemija.